Rapor Konferans de Press LALIT - 6 June 2002 - GRNW, Port Louis.
Port Parol LALIT: Lindsey Collen, Ram Seegobin, Ashok Subron, Rajni Lallah, Danny Marie, Alain Ah-Vee and Devianand Narain

Prezans Lapres: 

Le Defi Plus, Radio One, MBC-TV(an retar)

Radio Plus and MBC-Radyo ti kontakte LALIT pu enn rezime apre. Finn pase. 

L” Express finn kontakte LALIT pu enn rezime ki zame pa finn pase. (Sa li pa premye fwa ki L’Express rod linformasyon me pa raporte. Nu poz nu la kestyon kifer L’Express rod linformasyon, ki zame raporte. Li ase lus)

Anfet Lapres ekri, apar  Le Defi Plus, ti boykot sa konferans de pres-la. Kifer? Nu pa kone.

Ram Seegobin inn uver konferans de pres par dir ki dan kontex aktyel ena evennman ki pe anpile e difisil pu res azur. Konferans de pres pu kuver 4 size:

TOPICS : 

a1Enn bref sirvol par Ram Seegobin

a2Lor propozisyon Guvernman pu sanz sistem administrasyon rezyonal par Lindsey Collen

a3Lor 2 Selek Komite par Rajni Lallah

a4Lor Politik Guvernman dan marz Bidze par Ashok Subron

Bref Sirvol – Ram Seegobin
Labank Delphis

Kan nu get seki finn arive, nu truv telman iregilarite e irasyonalite ki nu oblize asime ki ena enn azanda politik deryer. Sirtu kan nu get denuman zafer Delphis Bank kot nu truv Guvernman intervenir pu enn sertin kontrol lor Delphis Bank. Denuman ek solisyon negosye ant Aneerood Jugnauth ek Harry Sookun fer nu poz buku kestyon.

Lopital Maybur

Muvman e Lagrev Lafin pe gayn sutyin LALIT. LALIT osi met an gard kont danze privatizasyon sirtu devlopman ki pe truve otur Trust Fund e desisyon pu fer loperasyon vinn peyan dan Cardiac Centre par introdwir enn form means test.

LALIT remark enn inpasyans e nervosite Guvernman sirtu Berenger vizavi bann lagrev lafin. Rekur a lagrev lafin pe vinn pli komin akoz li reprezant enn brekdown dan prosesis demokratik. Pena dyalog. Alor ena tandans pu tu kitsoz al dan 2 direksyon: lagrev lafaim u lemet.

Nu truv li o-nivo ledikasyon e dan radio indepandan. Guvernman inn vinn byin nerve vizavi konteni radyo indepandan akoz donn lavwa bann ki pe sufer politik guvernman. Dan sekter ledikasyon nu truv olye negosye guvernman pe kumans fer bann menas. 

Manif FSU le 12 Zin

Se enn Platform pozitif ki LALIT sutenir. Nu pe sutenir sa manifestasyon-la. Anmemtan nu pe truv tantativ rekiperasyon e represyon kont sindika, enn kote par miz sirpye National Economic and Social Council ek lot kote par …

Sanzman dan Administrasyon Rezyonal – Lindsey Collen
Bann zurnalis kapav pu inpe soke ki LALIT pe anons demaraz enn kanpayn kont abolisyon Konsey Vilaz. Menas ki pe vini dan fason byin surnwa. Dan dernye eleksyon zeneral SAJ-Berenger ti pe rod enn manda pu desantralizasyon sistem administrasyon rezyonal.

Dan dernye 2-3 mwa, Guvernman pe fer le kontrer. San okenn deba, san okenn transparans, guvernman inn met enn one-man Letid, kot ex-ziz Robert Ahnee, ansarz prepar enn Rapor. Li paret inn travay an sekre. Aparaman linn sumet so rapor. So rapor usi li sekre.

Lerla kumans gayn repetisyon enn guvernman ki guverne par “fwit organize”. Mem zafer ti arive pu lalwa Prevention of  Terrorism (P.O.T). Sertifika dirzans apre ki lapres gayn bann brib. Setadir ena konspirasyon par Guvernman pu manej lopinyon piblik. Dan Lapres, Minis organiz “fwit” ki kumkwa pu ena “sunset clause” dan P.O.T. Finalman kan P.O.T. vini, li pena sa “clause”-la.

Anmemtan Guvernman paret pe implemant sa Rapor sekre Ahnee-la. Li grav.

Guvernman pe servi lapres pu fann sa politik-la. Li pe rod ranvway eleksyon vilaz ki sipoze fini fer avan lafin Septam 2002. Nu konpran ki guvernman pale fer eleksyon vilaz parski li impopiler.

Li anvi osi eliminn Konsey Vilaz, li petet but demokrasi pli profon dan Moris.

Li anvi santraliz tu dan 7-8 minispalite.

Anmemtan guvernman ule met tax imobilye dan vilaz.

Lontan eleksyon vilaz pa ti bizin kosyon pu kandida. Guvernman inn anonse ki kosyon pu sort 0 pu vinn Rs2000. Sa li lapey pre lamwatye dimunn Moris. Li lapey de baz travayer Zonn Frans, travayer ar ti planter, anplwayed mezon, travayer lotel.

Avek santralizasyon an gro siperfisi e nuvo kosyon Rs2000, guvernman MSM-MMM-PMSD pe kareman eliminn sa bann konsey vilaz ki ti egziste avan. E se o-profi bann sa bann parti atraver zafer Air Mauritius inn montre ki zot korompi.

LALIT pe lans kanpayn kont eliminasyon konsey vilaz. Apartir sa semenn-la nu pe tir trak ek fer renyon lor sa size-la. Bizin donn plis puvwar konsey vilaz, donn li bidze indepandan e otonom. Anplas detrir.

Lindsey Collen inn dir ki  seki etonn LALIT se mank reaksyon depi konseye aktyel. Li posib akoz stratezi surnwa guvernman.

2 Selek Komiti: enn  lor sistem proporsyonel ek enn lor Finansman parti politik e kanpayn elektoral – Rajni Lallah
LALIT li byin koni lor size reform elektoral. Size byin inportan pu nu. Apre Rapor Sachs ti ena buku deba. Apre Guvernman inn met 2 Selek Komite. Premye pu get sistem proporsyonel ek dezyem pu get finansman parti politik e kanpayn elektoral.

Dan LALIT, nu pa pe al depoze u avoy memorandum dan premye Selek Komiti. Etan done so “terms of reference” inklir pu gard Sistem Best-Loser e sa al kont nu travay. Dan eleksyon avan, LALIT ti fer “tiraz o sor” pu met “kominote” lor form kandida. Finn ena zizman Seetulsing ki finn dir bizin reget Sistem Best-Loser kan pe fer reform elektoral. Guvernman pa finn pran kont sa zizman Seetulsing-la kan met so Selek Komiti. Pu LALIT, pa kapav ena Reform elektoral san atak anmemtan sistem Best Loser, ki fer eleksyon vinn kominal ek ki pu fer proporsyonel net vinn kominal. Best Loser impoz klasifikasyon kominal lor tu sitwayin. 

Par kont pu Selek Komiti lor finansman parti politik, LALIT pe avoy enn let ek enn Memorandum lor refleksyon LALIT lor finansman bann parti politik. Lor bann propozisyon ki Rapor Sachs finn fer, nu ena kritik serye. Nu panse propozisyon Sachs ki kontenir dan form enn Draft Bil, pu diminye ek atak demokrasi. Alor dan nu let a Selek Komiti nu finn dimann pu depoze pu kritik proze-de-lwa ki Sachs pe prekonize. 

Politik Guvernman dan marz Bidze – Ashok Subron

LALIT byin alarme ek oryantasyon politik ekonomik-sosyal gGuvernman MSM-MMM. Nu pe gayn indikasyon ki guvernman pe sey met an avan enn politik ekonomik e sosyal pu lekel lepep pann mandat li . 

Premye. Berenger pe anons pu ogmant TVA ek inpoz enn politik tax ki penaliz dimunn mizer plis.

Dezyem. Guvernman inn kumans prosesis demantelman Welfare State: set-a-dir ki nepli truv Lasante, Ledikasyon ek Pansyon kuma enn drwa. 

Finn met dibut enn Komite ki viz ablosiyon pansyon vyeyes kuma enn drwa.

Dan 2 deklarasyon de pres Minis Finans pe dir ki dan prosenn bidze zot pu fer bann ris peye pu servis sosyal. Savedir pu introdwir sistem “means test”  pu tu servis servis soysl. Deza  dan domenn lasante pe introdir fiz pu loperasyon kardyak

Trwazyem.  enn akselarasyon politik privatizasyon : servis CWA, Lapos, Elektrisite, Portyer. Anfet Guvernman ti eli lor mandan kont privatizasyon CWA.

Katriem. Ena tantativ dereglemantasyon total saler ek kondisyon travay atraver Rapor Profeser Lim. Dan so Rapor, pe propoz pu eliminn Remuneration Order ki garanti saler ek kondisyon travey minimam. Seki inportan realize, malgre deklarasyon Soodun, kan Profeser Lim prodir Rapor, guvernman pe aksepte Rapor-la, kan li pe refer li a National Economic and Social Council. 

Sa 4 lax politik ekonomik-sosyal ki pe met an plas li egal enn atak san presedan kont dimunn ki travay pu viv. li pe met an  kestyon anmemetan saler direk (par dereglemantasyon ek ogmantasyon)  ek saler indirek ki reprezante par servis sosyal e welfare state. LALIT dir ki guvernman MSM-MMM pena manda demokratik pu sa politik ekonomik-sosyal. Zame lepep debat ek vot pu sa kalite politik ekonomik ek sosyal dan dernye eleksyon zeneral.

Apre eleksyon zeneral guvernman ti pibliye “State of the Economy”. Apre sa sipoze ena enn lot dokiman apel “Economic Millenium Agenda” kot ti pu ena deba nasyonal. Zame finn ena deba lor la. Zame finn ena enn tel dokiman. Me finn ena diskisyon lor azanda ekonomik FMI–Labank Mondyal. Apre sa diskisyon-la, Guvernman inn prezant so diskur bidze lane deryer e dir samem azanda ekonomik pu “Millenium Agenda”! Pa finn ena deba demokratik.

An parlan de FMI e Labank Mondyal, li bon realize ki Guvernman MSM-MMM inn replas Moris su tutel FMI–Labank Mondyal. Kondisyon FMI–Labank Mondyal se ogmant TVA e demantel Welfare State, privatizasyon ek dereglemant saler. “Letter of  Development Policy” ki Berenger inn avoy Labank Mondyal bizin rann piblik. An 1982, Berenger ti siyn enn let similer kan li ti Minis Finans. Kontrerman a lane dernyer dokiman ki ti an diskisyon ek Labank Mondyal ti rann piblik, sa lane-la okenn dokiman pann rann piblik.

Pu LALIT: ena enn veritab diktatir an term politik ekonomik-sosyal e Guvernman pe aplik enn program ki koresponn a lintere sekter prive lokal, miltinasyonal e politik FMI-Labank Mondyal.

Se pu sa ki LALIT pe amenn kanpayn pu ki re-al ver eleksyon zeneral.  LALIT fer lapel a muvman sindikal, lorganizasyon sosyal, kartye, zenn, fam pu organize pu dimann eleksyon zeneral. Si Jugnauth ek Berenger pe ule mont TVA, privatiz dilo, fer sertin lasante vinn peyan, be zot pu bizin vinn explik sa elektora.

Konklizyon par Ram Seegobin
Lapres pu rapel arestasyon 2 militan LALIT le 25 Mars, 2002. Zot ti pas lakur e large pu revinn lakur le 12 Me pu zafer kosyon.

Kan zot ale le 14 Me, Lakur dir zot bann sarz premye fwa zot tande. Natirelman zot finn pled non-kupab. Dir zot amenn let avoka le 27 Me. Ep kan zot vini zot aprann ki Roland Fauzoo inn pled kupab. Le 13 Zin tulede pe al lakur Maheburg pu met enn mosyon pu rezud sa problem ki zot inn plede-la. 

KESTYON DEPI LAPRES

Lor pozisyon LALIT lor Muvman Sitwayin: 

Ram Seegobin: Mouvement Citoyen regrup prinsipalman FPU ek FTU. Zot inn fer apel a tu parti politik. Zot ti invit nu. Nu pa ti prezan parski li enn regrupman oportinis e san prinsip. Kimanyer pu al lit kont lefe politik iltra liberal ansam ek parti ki anfaver samem politik-la? Nu pa dakor ar MDN akoz li kominal, MR akoz li oportinis-kamaleon. Pa kapav lor mem platform. Ena osi “trisri” enn muvman sitwayin kot ena parti politik.

Par kont nu sutenir FSU ki regrup totalite muvman sindikal 

LALIT 

7-Zin-2002

